Dié twee gesoek ná hulle uit hof ontsnapMongezi Mcunukelwa. Foto: SAPD Die polisie in Gauteng is steeds op soek na twee verhoorafwagtende gevangenes wat Woensdag uit die hooggeregshof in Johannesburg ontsnap het. Kapt. Mavela Masondo, woordvoerder van die polisie, het gesê die twee het omstreeks 14:00 ontsnap. Volgens berigte het die polisie die hofgebou afgesper en enige beweging in en uit die hof verbied. Volgens Masondo is die twee gevangenes wat ontsnap het as Mongezi Mcunukelwa (31) en Sbonelo Nkosingiphe Thwala (25) geïdentifiseer. Mcunukelwa het in die hof verskyn op twee aanklagte van moord rakende ŉ voorval in Katlehong in Julie 2017. Volgens berigte word hy egter met talle ander moorde verbind. Thwala het ook op twee aanklagte van moord verskyn in verband met ŉ voorval in Jeppe in April vanjaar. Sbonelo Nkosingiphe Thwala. Foto: SAPD Volgens Masondo sal albei gevangenes ook op ŉ bykomende klag van ontsnapping uit aanhouding tereg staan wanneer hulle weer in hegtenis geneem word. Niemand is tydens die voorval beseer nie en die polisie het ŉ span senior speurders aangestel om die verdagtes te probeer opspoor en die omstandighede rondom die ontsnapping te ondersoek. Enigiemand met inligting oor waar die twee verdagtes hul moontlik bevind of wat inligting het wat met die ondersoek kan help, word versoek om hul naaste polisiestasie te kontak of Stop Misdaad te bel by 08600 10111. Masondo het gesê die polisie kan moontlik ŉ beloning uitloof vir inligting wat sal lei tot die inhegtenisneming van die verdagtes. “Die publiek word versoek om nie self die verdagtes te nader nie aangesien hulle as baie gevaarlik beskou word.”